ജി . എസ് . ടി നിലവിൽ വന്ന് അഞ്ചു മാസമായിട്ടും വ്യപാരികളുടെ പരാതികൾക്ക് കുറവില്ല . ക്ലോസിങ് സ്റ്റോക്കിൻമേലുളള ഇൻപുട്ട് ക്രെഡിറ്റ് ലഭിക്കുന്നതിന് തടസങ്ങളുണ്ടെന്നാണ് പരാതി . റിട്ടേൺ ഫയലിംഗിൻറെ കാര്യത്തിലും പ്രതിസന്ധി തുടരുകയാണ് . കോഴിക്കോട്ടെ ഒരു പ്രമുഖ ഇലക്ട്രോണിക്സ് സ്ഥാപനത്തിൽ ചരക്ക് സേവന നികുതി നിലവിൽ വന്ന ജൂലൈ ഒന്നിന് 25 കോടിയോളം രൂപയുടെ സ്റ്റോക്കാണ് ഉണ്ടായിരുന്നത് . 14 . 5 ശതമാനം നികുതിയിൽ വാങ്ങിയ ഇലക്ട്രോണിക് ഉൽപ്പന്നങ്ങൾക്ക് ജി . എസ് . ടി വന്നതോടെ നികുതി 28 ശതമാനമായി . 28 ശതമാനം നികുതിയുളള ക്ളോസിങ് സ്റ്റോക്കിൻമേൽ 60 ശതമാനവും 18 ശതമാനത്തിൽ താഴെയുള്ള സ്റ്റോക്കിൻമേൽ 40ശതമാനവും ഇൻപുട്ട് ക്രെഡിറ്റ് അനുവദിക്കുമെന്നുമായിരുന്നു ജി . എസ് . ടി നിയമത്തിൽ പറഞ്ഞിരുന്നത് . ഈ രീതിതിയിൽ ഇൻപുട്ട് ക്രെഡിറ്റ് ലഭിക്കുന്നില്ലെന്നാണ് വ്യപാരികളുടെ പരാതി . പല വ്യാപാരികളുടെയും പക്കൽ ക്ളോസിങ് സ്റ്റോക്കിൻറെ 40 ശതമാനം വരെ ബാക്കിയാണ് . എന്നാൽ ട്രാൻസിഷണൽ പ്രൊവിഷൻ ഉപയോഗിക്കാത്തവർക്കാണ് ഈ ബുദ്ധിമുട്ട് നേരിടേണ്ടി വരുന്നതെന്ന് നികുതി വകുപ്പ് വിശദീകരിക്കുന്നു . അതേസമയം , റിട്ടേൺ ഫയലിങിലും പ്രതിസന്ധി തുടരുന്നുണ്ട് . സെർവർ തകരാറാണ് പ്രധാന പ്രശ്നം . എല്ലാ മാസവും 20ആണ് റിട്ടേൺ ഫയലിങിനുളള അവസാന തീയതിയെങ്കിലും പലർക്കും ഇതിന് കഴിയുന്നില്ല . യഥാസമയം റിട്ടേൺ ഫയൽ ചെയ്യാത്തവർക്ക് വലിയ പിഴ നൽകേണ്ടിയും വരുന്നുണ്ട് .